《再分题得易分韵得醉字一首》
宋代·程俱

吾观空劫初，妙蕴固无示。谁令南北海，七窍凿元气。

灵龟出洪河，六画乃其寄。庖牺觑天巧，创物发奇秘。

太虚本无边，小大随汝视。穷之得几深，见者自仁智。

或从鍊丹砂，或用资卜筮。终然有神护，回禄翻引避。

绝编固冰释，覆瓿正心醉。却怀投阁生，寂寞发长喟。

作者简介：程俱（1078—1144）北宋官员、诗人。字致道，号北山，衢州开化（今属浙江）人。以外祖邓润甫恩荫入仕。宣和三年赐上舍出身。历官吴江主簿、太常少卿、秀州知府、中书舍人侍讲、提举江州太平观、徽猷阁待制。诗多五言古诗，风格清劲古淡，有《北山小集》。